Molefe van Eskom val
Nadat hy uitdruklik geïmpliseer is in die staatskapingsverslag van voormalige OB Thuli Madonsela, het Eskom uitvoerende hoof Brian Molefe onverwags aangekondig dat hy bedank met effek einde van die jaar. Hoewel hy gesê het dat dit nie as 'n skulderkentenis gesien moet word nie, is opposisiepartye en sakelui redelik eenstemmig dat die bedanking die geleentheid vir Eskom bied om uit die skadu van die Gupta-skandaal te tree. Die bedanking is verwelkom deur o.a. die organisasie Corruption Watch, terwyl die DA 'n kriminele aanklag teen Molefe gelê het vir sy beweerde aandeel in die staatskaping.
Vandalisering: Pretoria Stadsaal
Gebeure in SA maak aanhoudend die gebruik van die byvoeglike naamwoord "verstommend" noodsaaklik – soos nou weer met die vandalisering van die Pretoria Stadsaal, 'n nasionale gedenkwaardigheid wat aan die lig gekom het ná die bewindsaanvaarding van die DA in die metroraad. Die DA het die media op 'n toer geneem van die gebou om aan te toon hoe grootskaals dit eintlik opgemors is deur 'n sg. restourasieprojek van die vorige ANC-bewind in die metro.
Van wat gebeur het, sluit in: Die mure is geverf lank voordat verbeteringe aan die saal aangebring is / Onkapabele tegnici het misluk in hul poging om rookverklikkers en kameras te installeer / Sementoppervlakte is aangebring op 'n houtvloer / Die orrel, die grootste van sy soort in die suidelike halfrond, is so verniel dat dit uitmekaar gehaal en verskeep moet word na Chicago in die VSA vir herstelwerk teen 'n koste van ongeveer R18 miljoen / Die sitplekke op die balkon en die meeste deurhandvatsels van koper is gesteel / Op die tweede vloer is rekenaarbedieners direk in sonlig geplaas, terwyl gate na willekeur deur die mure geboor is om bekabeling aan te lê / In die mooiste vertrek in die gebou, die ou Pretoria Raadskamer het werkers geverf bo-oor onvervangbare erfenisskilderye / Buitensporige koste is aangegaan, bv. R100 000 vir teëls in die badkamer van die burgemeester, R8 000 per lopende meter vir muurpapier, R60 000 vir 'n glastafel met 'n houtvoetstuk, ens. En so gaan die lys aan.
Vee- en kabelarrestasies
Volgens Vrystaat Landbou (VL) is 'n totaal van 35 arrestasies aangeteken na 'n provinsiale blou/witlig operasie in die Vrystaat op 27 Oktober 2016. Tydens die operasie is ook 11 boetes uitgereik, terwyl verskeie voornemende diefstalle van vee en koperkabel in die Clocolan- en Excelsior-distrikte voorkom is. Boere van die Vredefort-distrik het ook aangedui dat by hulle geen diefstalle voorgekom het nie, waar die koers gewoonlik die laaste week van die maand hoog is.
Volgens VL het 1 007 landbouers met 705 voertuie aan die operasie deelgeneem in kombinasie met 181 Polisiebeamptes met 89 voertuie en getuig dit van die goeie samewerking tussen die boere en die Polisie.
Die oefening het getoon dat die Polisie alleen onvoldoende is om misdaad hok te slaan en watter verskil dit maak as meesal blankes aktief help.
Die voormalige studenteraadsvoorsitter van Wits Mcebo Dlamini het ook die hofverskyning van Malema gister in Bloemfontein bygewoon ter ondersteuning. Nadat hy vir meer as 'n week inJohannesburg in Polisie-aanhouding was op aanklag van aanstigting van geweld en beskadiging van eiendom tydens studentebetogings, is hy verlede week op R2 000 borgtog vrygelaat en moet môre weer in Johannesburg in die hof verskyn.
Hy het in Bloemfontein aan die skare wat Malema getrek het, gesê: "As black people, we remain native, landless, we remain fugitives in our own country, without land, with the degrees that we have, we are nothing without land. Where are you going to stay when you are a professor, in the sky? So we need the land. The whites must know that the honeymoon since 1994 is over and that we are going to complete the revolution."
Vir 'n videogreep kliek hier
Malema gaan voluit met haatspraak teen blankes
Nadat hy op 7 November 2016 in die landdroshof op Newcastle verskyn het op aanklag van haatspraak en die aanblaas van geweld, het Malema buite die hof sy tirade voortgesit en uitgevaar teen blankes. Op 13 November het hy in 'n ander saak op dieselfde aanklagte in die landdroshof in Bloemfontein verskyn. Die volgende is uittreksels in Engels van die retoriek wat Malema tydens die twee hofverskynings voor honderde, moontlik selfs duisende EFF-ondersteuners en lede van die publiek kwytgeraak het:
"Whites have no claim to land in South Africa, because they brought no land with them when they colonised the tip of the continent. We are going to occupy the unoccupied land because we need the land. For us to eat' we must have the land. For us to work' we must have the land. I come from Seshego. If there is unoccupied land' we will go and occupy the land with my branch. You must go and do the same in the branch where you come from. I'm here to disturb the white man's peace. We cannot be scared of persecution. So you can be guaranteed that we will never retreat. So when you leave here and you see a beautiful piece of land, occupy it, it is your land, it belongs to your forefathers, it is a land that was taken from us by white people, by force, through genocide. Afrikaner boys, die poppe sal dans, the EFF is coming for you boys, Afrikaner boys, the ANC made you believe that this is still Orange Free State, this is Free State. When we take over power, Afrikaner males, you will know your place. Pray to your ancestors, Verwoerd, Malan, for the EFF not to be in power, because when we come to power Afrikaner males, are going to behave."
Vooraanstaande vrou vermoor
'n Bekende Vrystaatse vrou wat haar lewe aan liefdadigheid gewy het, Annatjie du Preez (89) van Heilbron, is vermoor in haar huis aangetref. Twee kluissleutels, 'n bankkaart en die huurgeld wat sy onlangs vir 'n plaas naby Senekal ontvang het, is vermis. Du Preez is vermoedelik dood aan verwurging en daar was kneusings aan haar gesig en agterkop.
Sy was die weduwee van Tienie du Preez, voormalige direkteur van onderwys in die Noord-Vrystaat en burgemeester van Heilbron, wat in 2008 oorlede is. Annatjie du Preez was 58 jaar 'n bestuurslid van die OVV (later die VVA) en het 40 jaar in die hoofbestuur gedien. Sy het onlangs gehelp om die Hervormde kerk in die dorp te restoureer en was 'n ondersteuner van Die Voortrekkers.
"Vrystaat ook gestaatskaap"
In 'n mediaverklaring sê die DA in die Vrystaat dat die provinsie ook gestaatskaap is – eintlik nog voor die OB-verslag bekendgemaak is – in die volgende opsigte: 'n Kontrak met Estina as Gupta-maatskappy is onregmatig deur premier Ace Magashule aangegaan en 'n bedrag van R184 miljoen is onregmatig direk in hul rekening inbetaal deur die provinsiale regering / Atul Gupta het 'n eiendom in Vrede gekoop vir die bestuurder van die Estina-projek, wat voorheen in diens was van die hoofminister van die Indiese deelstaat Uttar Pradesh, die tuisstaat van die Guptas /Die Guptas enMosebenzi Zwane, voorheen Vrystaatse LUR vir Ekonomiese Sake en voor dit vir Landbou en tans Minister van Minerale Bronne het saam die Estina-projek by Vrede begin / Die genoemde hoofminister was betrokke in die veelbesproke onwettige landing van 'n Indiese private vliegtuig op Waterkloof Lugbasis en ook hierin het Zwane 'n sleutelrol gespeel / Daar is noue bande tussen die Estina-projek, JIC Mining en Sahara Systems – almal Gupta-beheerde maatskappye / Premier Magashule en die seuns van pres. Zuma het belange in nog 'n Gupta-maatskappy in Sandton, Mabengela Investments.
Nuwe leier vir VF Plus
Op die driejaarlikse verkiesingskongres van die VF Plus het dr. Pieter Mulder homself nie weer as leier verkiesbaar gestel nie ná 15 jaar in die stoel. In 'n verklaring sê Mulder dat hy nie van plan is om aan die 2019-verkiesing deel te neem nie en dat dit net billik is om 'n nuwe leier geleentheid te gee om hom of haar voor 2019 te vestig. Mulder gaan wel vir 'n oorgangstydperk as VF Plus-parlementslid aanbly. Op die kongres is dr. Pieter Groenewald, voormalige voorsitter van die VF Plus, aangewys as nuwe leier, met adv. Anton Alberts in sy plek as voorsitter van die party.
NG Kerk maak ommekeer oor Belhar en homo's
'n Buitengewone Algemene Sinode van die NG Kerk het te Centurion besluit dat om regstegniese redes die vorige besluite oor die voorwaardelike aanvaarding van die Belhar-belydenis en die toelating van homoseksuele predikante tot die amp onwettig was en derhalwe nie langer geldig is nie. Die Sinode het beslis dat 'n huwelik 'n lewenslange verbintenis tussen een man en een vrou is en dat enige seksuele dade buite so 'n huwelik sonde is.
In kommentaar op hierdie jongste besluite het die moderator ds. Nelis Janse van Rensburg gesê "die Kerk is nou op 'n ander plek," terwyl die Vrystaatse moderator ds. Helgaard Janse van Rensburg gesê het "uiteindelik is die Woord en belydenis in ag geneem." Daar is egter 'n kontingent, minderheid in die Kerk wat in hierdie stadium die twee besluite betreur en selfs met regstappe dreig.
SA Spioenbaas in sop
SA Spioenbaas na bewering deel van renosterstropery
In 'n dokumentêre program getiteld The Poachers Pipeline het die internasionale TV-nuuskanaal Al Jazeera verstommende getuienis voorgelê dat die SA Minister van Staatsveiligheid David Mahlobo 'n sleutelskakel is in sindikate wat renosterstropery in die land uitvoer. In die program spog 'n "sakeman" en eienaar van 'n masseersalon in Mbombela (Nelspruit), Guan Jiang Guang, oor hoe hy immigrasie- en wetstoepassingsbeamptes omkoop en sê dat dit maklik is omdat hy op goeie voet is met Mahlobo, wat hy sê sy masseersalon op 'n ongeveer weeklikse basis besoek.
In die program word ook 'n onderhoud gevoer met 'n bestuurder van 'n Chinese restaurant in Pretoria wat sê dat met die besoek van Chinese president Xi Jinping aan SA verlede Desember het hy pres. Jacob Zuma versoek om te help met inkopies van onwettige renoster-, ivoor- en ander diereprodukte vir sy afvaardiging. Hierdie koopveldtog het na bewering wel plaasgevind en is dit ook deur 'n tweede bron bevestig. Die Al Jazeera program kan by hierdie skakel besigtig word.
Inmiddels blyk dit dat vanjaar vanaf Januarie tot Oktober 'n totaal van 702 renosters in SA gestroop is. Daar is tans net meer as 25 000 renosters oor, waarvan die meeste in die Kruger Nasionale Wildtuin is, maar wat gestroop word teen 'n koers van gemiddeld twee per nag.
Begroting: Slegte nuus
Die Mediumtermyn Begroting wat Minister van Finansies Pravin Gordhan op 26 Oktober 2016 voor die Parlement gelê het, bevat eintlik inherent die volgende slegte nuus: Die belastingtekort is R11 miljard, wat styg na R23 miljard op die langer termyn / Om die begroting in toom te hou, moet staatsuitgawes met R70 miljard oor die volgende twee jaar besnoei word – met geen daadwerklike teken hoe dit gedoen gaan word nie / Om die belastingtekort aan te spreek, moet belasting met R43 miljard verhoog word – 'n swaarder las op die bevolkingsminderheid wat belasting betaal / Maatskaplike toelaes word met R10 per ontvanger per maand verhoog, wat beteken ongeveer 17 miljoen x R10 = R170 miljoen / Daar word vir R147 miljard begroot net om die rente op staatskuld te betaal / Die korttermyn groeikoers van die BNP word op 0,5% gestel – onvoldoende ekonomiese groei om 'n verskil aan die huidige feitlik stagnante ekonomie te maak / Met die groot bloedsuiers in die begroting, die staatsondernemings soos SAL, Eskom, die Poskantoor, Prasa, Landbank, ens. word geen plan gewys nie. Voordat daar nie vir hierdie kernsake met daadwerklike oplossings vorendag gekom word nie, is daar weinig hoop dat hierdie land met sy ryk natuurlike hulpbronne en entrepreneurspotensiaal uit sy ekonomiese moeras gaan kom.
#FeesMustFall nie meer oor klasgeld
Dit is 'n praktiese waarneming dat die landswye #FeesMustFall-veldtog lank nie meer bloot oor klasgelde gaan nie. Veral op Wits, maar ook by die KZN-kampusse, Ikeys en historiese swart universiteite gaan dit oor omverwerping van die bestaande wet, orde en beproefde wetenskap. Dit gaan spesifiek oor sg. "dekolonalisering" wat die mooi term is vir "Weg met wittes."Retoriek oor luidsprekers en op plakate en T-hemde is openlik anti-blank.
Dit gaan voorts oor maksimale uittarting van die Polisie, sodat, in die woorde van die anargiste, "'n tweede Marikana" geskep kan word, ten einde te dien as verdere vonk in die kruitvat. Tekenend is ook 'n brief van Kovsie-opstokers op sosiale media (onder vals name) dat betogende studente die geweld verder moet voer na skole soos Grey Kollege en HTS Louis Botha, terwyl die Waterfront en Mimosa winkelsentra "gevandaliseer"moet word. Hierdie is nuusgebeure dat dit gaan oor veel meer as gratis universiteitsonderrig.
Interne oorlog in die regering
'n Volskaalse oorlog om mag en oor beheer van die staatskas in SA woed tans tussen verskillende komponente van die regering. Die sluimerende stryd tussen pres. Jacob Zuma en Minister van Finansies Pravin Gordhan het tot uitbarsting gekom met die dagvaarding van korrupsie-aanklagte teen Gordhan en twee van sy voormalige adjunkte by die SA Inkomstediens. Oorweldigende steun in regeringsgeledere en ook in die res van die land is vir Gordhan uitgespreek, o.a. van adjunk-pres. Cyril Ramaposa en in die openbare en sosiale media is gesê dat die aanklagte polities geïnspireer is. Aan die ander kant is daar persone in sleutelposte wat onwrikbaar by Zuma staan, soos verskeie kabinetsministers, departementele hoof van SAID Tom Moyane, Openbare Vervolger Shaun Abrahams, die ANC Vroueliga, sekere provinsiale premiers en die ANC Jeugliga. Gordhan het in reaksie 'n kriminele klag by die Polisie gelê oor 72 verdagte buitelandse handelstransaksies deur Oakbay Investments Pty Ltd ter waarde van sowat R6,83 miljard. Gordhan moet op 2 November vanjaar in die hof teregstaan op die aanklagte teen hom. Die jongste skuif in die sage is die aanklag dat voormalige Minister van Finansies Trevor Manuel destyds 'n tender van meer as R100 miljoen onregmatig toegeken het en dat Gordhan as toenmalige hoof van die Tesourie daarby geïmpliseer is. Intussen, a.g.v. hofaansoeke deur Zuma en Minister van Plaaslike Regering en Tradisionele Sake Des van Rooyen, weier die nuwe Openbare Beskermer Busisiwe Mkhwebane om die verslag van haar voorganger Tuli Madonsela bekend te maak oor staatskaping deur die Guptas. Zuma self sit met weiering deur die Grondwethof van enige versoek deur hom om nie tereg te staan nie op die 283 kriminele aanklagte. Dit is dus 'n katnes van intense interne magstryde basies om die siel van SA.
Valke vereer lede wat boere vasgetrek het
Die ondersoekspan van die Valke in die Vrystaat wat die dood van twee plaaswerkers in die Parys-distrik ondersoek het en 12 boere en 'n SAPD-offisier van moord laat aankla het, is vir hul goeie speurwerk beloon met 'n eerbewys. Dit is die eerste keer dat die Valke in die Vrystaat van hul lede op hierdie wyse beloon. Die saak spruit uit 'n voorval op 6 Januarie vanjaar toe twee plaaswerkers deur boere aangekeer is ná 'n beweerde plaasanval in die Parys-distrik, en hulle daarna vanweë beserings in Polisie-aanhouding oorlede is. Van die oorspronklike 13 aangeklaagdes is aanklagte teen 'n aantal teruggetrek,het een wat skuld beken het 'n opgeskorte vonnis gekry en moet vyf boere en kapt. Henk Prinsloo van die SAPD op 18 November vanjaar in die hof te Parys teregstaan.
Moontlike SA kernkrag uitbreiding
Nadat Minister van Energie Tina Joemat-Pettersson drie weke gelede behoorlik die knuppel in die hoenderhok gegooi het met haar verklaring dat voorstelle vir kernkragontwikkeling of sg. RFP in SA binnekort deur haar departement aangevra sal word, het Minister in die Presidensie Jeff Radebe pas aangekondig dat die RFP nie nou gaan gebeur nie en dat die gesag oor RFP inderdaad geskuif word vanaf die Dept. van Energie na Eskom. Dit het op sy beurt weer verdere kontroversie opgekook met die DA wat die regering daarvan beskuldig dat dit probeer om Parlementêre toesig oor die kernbouprogram te omseil, openbare debat oor die nodigheid van bykomende kernkapasiteit te blokkeer, 'n kleed van geheimhouding oor die hele verkrygingsproses te trek en om pres. Jacob Zuma groter seggenskap oor die kernverkrygingsproses te gee. Volgens die DA het Eskom met Medupi en Kusile gewys dat hulle nie megaprojekte doeltreffend kan bestuur nie, terwyl die Appèlhof bevind het dat die tenderkomitee van Eskom korrup is.
Kom agter die waarheid in
Ons leef kennelik en, soos die Woord waarsku, in die tyd van die groot leuen. Laasgenoemde is blatant, maar ook uiters slu. Die duiwel bied mos ook die waarheid aan – net bietjie anders, net met 'n ligte verdraaiing. Dit vereis dus buitengewone wysheid om te onderskei tussen eg en vals, tussen reg en verkeerd, tussen die waarheid en die leuen. Dit is ook dikwels so dat die waarheid in die minderheid is, want die leuen probeer oordonder. Fyn luister en onderskei is derhalwe noodsaaklik. Ditsem Nuus trag om immer die ware waarheid aan te bied en om vir ons lesers dit wat regtig saakmaak, te vertel – dit wat jou help om 'n ingeligte besluit t.o.v. jou persoonlike lewe te neem. Vertrou ons daarvoor en waar ons die bal sou misslaan, wys ons asb. daarop.
Moenie SA opgee nie
Dit gaan tans woes in Suid-Afrika, soos ook blyk uit die drie fokusberigte in hierdie uitgawe. Desondanks wil ons onomwonde sê: Moenie SA afskryf nie. Hierdie land, al sy trauma ten spyt, behoort nie aan die Bose, die rewolusionêre, die moderne barbare en die ander trawante van die Bose nie. Die naam van Christus is oor SA uitgeroep en so moet Sy kinders vasstaan. Moet dus nie moed verloor nie en moet beslis nie emigreer nie. Bly glo teen enige logika in, bid, trek die volle wapenrusting van Efesiërs 6 aan en "dring die geveg terug na die poort toe." (Jes. 28:16)